Skond il-ġurnal speċjalizzat dwar l-industrja tal- gaming GamingCompliance, "għejjun awtorevoli Maltin" sostnew li il-liċenzji li ngħataw lil-kumpanniji Taljani tal- online gaming se jiġu investigati bil-għan li jitkissru r-rabtiet li dawn għandhom mal-ħwienet tal-imħatri fl-italja. Azzjoni bħal din messha ilha li ttieħdet. Din hi aħbar tajba għal industrija imċappsa kif inhi bid-dell tal-mafja li ilha tuża lil Malta biex taħsel il-profitti li tagħmel mit-traffikar tad-droga, estorsjoni u prostituzzjoni bil-għan li tiġi finanzjata ħajja ta' lussu għall-kbarat tagħha. L-arrest riċenti ta' Benedetto Bacchi , l-hekk imsejjaħ "Re tal-Imħatri", kien l-aħħar minn sensiela ta' ġrajjiet f'periodu li matulu pajjiżna xxebbaħ mid-dinja ma' dawk il-bankiera Svizzeri li ħażnu d-deheb li nqala' mis-snien tal-vittmi tal-kmamar tal-gass tan-Nażisti. U dan kollu għax ftit ġimgħat ilu esprimejt ruħi b'dan il-mod f'intervista ma' stazzjoni tat-televiżjoni Taljan, kien hemm min għajjarni traditur. Iżda jekk nonqsu li ngħidu l-verita' inkunu qed nippersistu fl-iżball. Ir-reputazzjoni li għandu l-pajjiż ta' wieħed li jagħti kenn lill-furbani u lill-maħrubin m'għandux x'iridha. U dawk il-ftit li bis-saħħa tal-ħasil ta' flus maħmuġin tal-mafja qegħdin jagħmlu flejjes kbar imisshom jibdew jaqilgħu hobżhom permezz ta' xogħol onest bħalma jagħmel ħaddieħor u dan kemm il-darba jkunu jridu jevitaw li jieklu xi ikla ħabs. Tista' taqra r-rapport sħiħ hawn taħt. Hemm ukoll l-intervista li għamel il-kap tal-MGA Joseph Cuschieri ma' rivista oħra u li fiha kkonferma d-deċiżjoni li ttieħdet biex isir kontroll aktar strett fuq kumpanniji Taljani. Kif osservat il-GamblingCompliance, ir-reputazzjoni ta' Malta qegħda tmajna. U xogħol l-MGA hu li jara li r-reputazzjoni ta' Malta ma tibqax taqa'. It-tiswija tal-ħsara li saret m'hix se tkun biċċa xogħol faċli u nittamaw l-miżuri li ser jittieħdu ma jkunux tagħżiq fl-ilma. Malta se tinvestiga l-liċenzjati Taljani f'attentat biex tipprova ssalva r-reputazzjoni tagħha. 12 ta' Frar 2018 – miktub minn Nicolal Tani Il- Malta Gaming Authority (MGA) iddeċidiet li tniedi investigazzjoni dwa l-operat tal-liċenzjati Taljani kollha tagħha bil-għan li jitkissru r-rabtiet li jeżistu bejn Malta u l-ħwienet illegali tal-imħatri fl-italja. Għejjun awtorevoli Malti qalu li GamblingCompliance li din hi l-ewwel fażi ta' azzjonijiet li ser jittieħdu kontra negozji tal-imħatri Taljani f'Malta. Wara li f'dawm l-aħħar snin kienu nkixfu r-rabtiet li hemm bejn il-kriminalita' organizzata fl-Italja u kumpanniji tal-online gaming li għandhom liċenzji Maltin, Malta wriet it-tħassib tagħha għall-ħsara li kompliet issir lir-reputazzjoni tagħha. Uffiċjal Malti ġie kkowotat li qal li "jeżistu l-problemi mat-Taljani biss u dawn f'idejhom għandhom inqas minn 10 liċenzji minn total ta' 200. L-Italja qed tkun ta' ħsara għar-reputazzjoni tagħna u ħafna drabi qed ikollna niffaċċjaw skandli ġejjin mir-rabtiet li jeżistu bejn negozjanti Taljani u l-mafja". Fil-ġimgħat li ġejjin il-MGA u l-gvern Malti huma mistennija li joħorġu stqarrija pubblika. " Ir-revoka ta' liċenzja hi possibbli dejjem għaliex din meqjusa bħala privileġġ u mhux dritt. Jekk jirriżultalna mill-investigazzjoni li sar xi negozju li m'huwiex kopert mil-liċenzja, din il-liċenzja nirrevokawha kompla jgħid l-uffiċjal. Dan l-aħħar il-MGA issospendiet xi liċenzji li kienu nħarġu f'isem Benedetto Bacchi, bniedem li aktar kmieni dan ix-xahar ġie arrestat fl-Italja flimkien ma' 30 persuna oħra li huma lkoll suspettati li jmexxu katina ta' 700 ħanut tal-imħatri madwar il-pajjiż kollu. Bacchi, magħruf bħala r-Re tal-Imħatri, ma' sieħbu Antonio Lobaido huma suspettati li ftehmu mal-mafja ta' Palermo "Cosa Nostra" biex imexxu dawn il-ħwienet. Dawn il-ħwienet intużaw bħala ċenrti tat-tqassim ta' informazzjoni biex lagħba setgħu jikkomunikaw ma' pjattaformi tal-logħob online permezz ta' terminals imħaddma minn Phoenix International Ltd, kumpannija bażata f'Malta li f'idejha kellha ditti bħalma huma B2875.com , Bsport24.com and B28sport.com . Phoenix Ltd kienet ġiet reġistrata wara li kienet ġiet xjolta Betsolution4U, waħda mill-kumpanniji kontra min il-pulizija Taljana kienet ħadet passi fl-2015. Il-ġimgħa li għaddiet Bacchi u xi ko-akkużati ittellgħu il-Qorti u ġew mixlija formalment bir-reati ta' ħasil ta' flus maħmuġin, involviment mal-mafja, frodi u reati oħra. Waqt is-smiegħ tal-kawża, Bacchi ma tkellimx. Skond il-mandat ta' arrest, fl-2016 Bacchi kien xaħħam xi "lobbyists" u xi politiċi f'attentat biex jiġi estiż iż-żmien tal-iskadenza ta' programm ta' amnestija fuq ħlas ta' taxxa b'lura għal ħwienet tal-imħatri mhux liċenzjati fl-Italja bil-patt li kellhom jiftehmu li joperaw taħt liċenzja.. Għalkemm għadu ma ġiex stabilit li kien hemm rabtiet diretti bejn Bacchi u xi politiċi, fl-2016 kien sar attentat minn diversi parlamentari biex l-amnestija tiġi estiża – Maria Spilabotte (Democratic Party), Paola Binetti and Bruno Mancuso (Area Civica) — iżda dan l-attentat ġie sfrattat mill-parlament Taljan. . Li kieku l-estensjoni ġiet approvata, Phoenix kienet tkun tista' tillegalizza 700 ħanut tal-imħatri bi ħlas ta' €3000 ta' darba, minflok bil-ħlas ta' €10,000. Skond notifika tal-prosekutur din il-kumpannija kienet qed iddawwar dħul ta' madwar €1 miljun kull xahar u parti minn dan id-dħul kien qed imur biex jiffinanzja membri ta; Cosa Nostra. Hekk kif seħħew dawn l-arresti, il-MGA issospendiet il-liċenzja ta' Phoenix International u l-kumpannija ġiet ordnata sabiex "tissospendi b'mod indefinit l-operazzjonijiet tagħha tal-gaming, biex ma tkomplix bir-reġistrazzjoni ta' lagħba ġodda, biex tissospendi n-negozji tagħha fuq il-websites kollha u sabiex tissottometti kull informazzjoni u dokumenti mitluba mill-awtoritajiet". Il-MGA ħarġet ukoll twissija lill-pubbliku li dawk is-siti relatati mal-Phoenix li jallegaw li qed joperaw taħt liċenzja Maltija issa qed joperaw mingħajr l-awtorizzazzjoni tagħha. Il-MGA qalet ukoll li mhix bi ħsiebha tirrilaxxja aktar informazzjoni sakemm ikunu għadhom għeddejjim l-investigazzjonijiet. F'dawn l-aħħar sentejn u nofs, Bacchi huwa r-raba' operatur ibbaħat f'Malta li nkixef li għandu rabtiet mal-mafja. F'Novembru li għadda, il-pulizija Taljana kixfet numru ta' siti illegali tal-logħob tal-azzard mħaddma minn Medialive Casino li hi bażata f'Malta. Bħala parti minn investigazzjoni mnedija mill-pulizja ta; Firenze ġew arrestati Massimiliano Fullin u Fabio Veglianetti – diretturi ta' kumpannija liċenzjata f'Malta – u ġew akkużati talli mexxew sensiela ta' terminals tal-logħob madwar l-Italja li jiswew miljuni kbar. F'Ġunju tas-sena l-oħra, prosekuturi u l-pulizija finanzjarja Taljana arrestaw lil Francesco Martiradonna li huwa maħsub li huwa s-sid veru tal-kumpannija Maltija tal-gaming CenturionBet, kumpannija li issa tinsab sospiża mill-MGA. Operazzjoni ta' kontra l-mafja, mlaqqma "Jonny" kixfet ukoll rabtiet bejn CenturionBet u l-familja ta' kriminali tal-Ndragheta bażata fl-Italja ta' Isfel. F'Lulju 2015, ġew arrestati 30 ruħ u nqabdet merkanzija tiswa €2 biljuni permezz ta' "Operation Gambling". Huwa mifhum li x-xhieda li kien ta' Mario Gennaro, li kien dar kontra l-mafja u kontra sħabu fl-industrija, wasslet biex inkixfet ir-rabta bejn Phoenix International u l-kriminalita' organizzata ta' Sqallija. Previous: Il-MAM m'għandhiex titħalla waħedha Next: Xi tridna naħsbu, Neville Gafà? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Il-Malta Gaming Authority f'azzjoni kontra liċenzjati Taljani